khistorydata/jeongjo-sjw-relations huggingface dataset:
정조 20년 · 목
敎曰趙彥臣卽訓局設初大將趙儆後孫收用未幾因其作窠落仕慶尙前中軍趙彥臣令訓局相當任窠差定無窠加設陞實事分付
정조 20년 · 강
召見藥院提調尹師國及守令邊將初仕人入格儒生于誠正閣
정조 20년 · 강
命翼陵令南溟學令該曹四品京職相換
정조 20년 · 목
敎曰爲渠遷轉點下於末擬更思在渠反爲積薪令南溟學令該曹四品京職經歷僉正中相換
정조 20년 · 강
命兵曹參議李翼晉遞差
정조 20년 · 목
政院啓言巡將盧尙樞昨日政移拜五衛將而今日巡將望混同書入至於受點原單付標以入而該堂請推考敎以當該堂上遞差今日政差出待下批牌招
정조 20년 · 강
命掌樂提調金文淳李在學竝許遞今日政差出
정조 20년 · 목
文淳在學有拘忌不得入來也
정조 20년 · 강
推吏曹判書沈煥之
정조 20년 · 목
政院以都政時引儀李敬度不爲陞遷而出其代請推考允之
정조 20년 · 목
敎曰未瑩之罪汰去足矣時囚罪人金聖䂓放送
정조 20년 · 강
有政吏曹參議蔡弘遠進
정조 20년 · 목
以金銑爲校理朴載淳爲副校理沈奎魯爲修撰朴鍾淳爲副修撰閔鍾顯李益運爲掌樂提調尹得孚爲兵曹參議李基讓爲校理韓用鐸爲修撰李羲甲爲副修撰丁若衡爲假監役若衡初仕也
정조 20년 · 강
江華留守金履翼以庚戌軍餉勘薄守令捧現告馳啓
정조 20년 · 목
江華留守金履翼狀啓以爲因備局知委關本軍餉甲寅停退條屬之舊還通瀜排比一依當初本司分定四分一之數今方收捧去癸卯甲辰兩年畿內各邑移轉米停退條係是臣營軍餉則亦當通同年條一例追捧故卽將原關辭意發關各邑矣他邑所報停退年條別無相左其中坡州高陽交河三邑則庚戌邦慶時有丙午停退條蕩減之朝令而蕩減形止只報畿營不報本營高陽交河又於乙卯因畿營知委辛亥停退之初頭蕩減之由初報本營而厥後旋自畿營辛亥條蕩減以停退樣還起而該邑不以此由追後報來故本營會案及年終書啓中坡州高陽交河丙午條蕩減及高陽交河辛亥條停退還起等緣由幷不得懸註未免相左故令各該邑色吏携持可據文蹟來現則其蕩減與還起年條的實無疑自今年爲始會案及年終書啓中卽爲釐正事令廟堂稟旨分付而慶辰旁流之澤餉穀停減之事何等重大而伊時該邑守令之初不報來或報而再不報來旣失渠輩之職事又愆登覽之餉案者萬萬駭然不可以年久置而不論庚戌年勘簿坡州牧使高陽郡守交河郡守及乙卯年勘簿高陽郡守交河郡守幷令攸司捧現告勘處三邑當該色吏亦自臣營從重科治
정조 20년 · 강
命藍浦縣監魏光軫江東縣監權襈相換
정조 20년 · 강
命以明日詣仁政殿月臺親押臘享香祝仍詣景慕宮辰拜親臨隸儀
정조 20년 · 목
敎曰今年大享之命攝情文欠缺實有如不祭之歎明日詣仁政殿月臺親押宗廟社稷永禧殿景慕宮臘享大祭香祝仍爲親傳又行祗迎由逌瞻門展拜景慕宮而廟享旣未親省牲器宮享則只觀肄儀還宮後出齋便殿以待廟社殿宮禮成後還內出還宮及展拜服色依每朔展拜例磨鍊侍衛入直外雲寶劍以下幷除之軍兵亦以每朔由逌瞻門展拜例磨鍊事分付
정조 20년 · 강
召見諸承旨及掌樂提調閔鍾顯李益運都政陞資人初仕人于誠正閣
정조 20년 · 목
諸承旨持公事入侍也○敎曰今番大政西銓年老科久陞堂上人吏批初入仕昨日未及待令人入侍○予曰外間則都政至今不得見者甚多大臣尙不得見畢度云蓋緣再昨風寒之猝劇書出遞傳之際自致遲滯此不可專歸於下輩之不善擧行矣然而再昨之政拖至昨夕豈成說乎予又曰金履度何故稱病於掌牲令乎承旨黃昇源曰與提調有嫌避云矣予曰提調誰也昇源曰李致中予曰莫重祭享掌牲令何可變通乎雖欲引義掌牲令擧行後爲之事分付予又曰樂院弊端不可毛擧如欲釐弊則得二萬兩經費然後可以爲之此非猝乍間爲之之事而今番祭享樂工樂生輩必擇其有根着者爲好而佾舞工人何以爲之耶鍾顯曰今番事勢亦當以待年樂生充數矣未釐弊之前實無以變通矣予曰待年樂生亦皆有根着云耶鍾顯曰聞是樂院吏隸之親屬而臨時窘急則亦多出貰用之云其在重祀典之道萬萬惶悚矣予曰凡弊端拔本塞源然後始可曰釐正則樂工樂生等云云猶屬餘事矣鍾顯曰重臣洪檍時以米廛人立用而亦不過一次用之云矣益運曰開其時以南門外米廛人立用而今廢云矣予曰南門外米廛人雖優於貰用之漢而豈皆有根着而大抵以米廛人立用出於樂院聊賴之意耶益運曰然矣鍾顯曰年條盡賣故弊端次次如此云矣予曰向所謂拔本塞源者卽此也此非渠輩之罪自前賣之已成痼弊今欲釐正則得數萬兩然後可以爲之此一款不可不商量矣鍾顯曰郞廳得人始爲議到於釐弊久任之法如太常均館則爲好矣承旨申耆曰臣曾見佾舞工人輩摘奸後以食代出去矣深夜往來安知其不犯不潔之事乎予曰雖無不潔之事夜中往來誠未安今番則備飯以饋勿令出去食代予又曰司僕寺正輦陪前日則貌樣怪怪矣近來則頓勝凡事惟在修擧之如何樂工佾舞雖或給貰以名字元定無敢存拔淆雜則爲好耶鍾顯曰臨時不足則每多副急雖以名字元定此弊則有之矣予曰宮享亞獻誰耶益運曰小臣矣予曰社稷亞獻誰耶耆曰鄭大容矣予曰使之相換改付標予謂益運曰總府員役事卿聞於李直學乎益運曰聞之矣予曰書吏如玉堂書吏殆不成貌樣矣益運曰宗班堂上主管而他堂上皆是五日京兆故書吏之弊如此予曰依結束色案擇付後無得任意立落則好矣總府本非貧殘之司料布加出則似不難矣鍾顯曰觀象監恩重偈楷字八分間當有一定之式故敢達矣予曰從好爲之而楷字似勝矣予曰應製題儒生輩不逢舊構云乎耆曰己卯年監試以三拜鹿鳴三出之云矣予曰如此好題豈有不出之理耶三字非三章之謂與皇皇者華及四牡而幷稱之謂也儒生輩皆不識此義而製呈且多倒用甚至子貢云云用於鋪敍近來儒生之不嫺左傳類如此矣予曰禁府堂上有口傳出之之例乎耆曰判義禁不得以口傳出云矣
정조 20년 · 강
命兵曹判書鄭好仁牌招
정조 20년 · 목
承旨申耆啓言明日擧動時別侍衛不可不備員行兵曹判書鄭好仁請牌招從之
정조 20년 · 강
召見內閣提學鄭民始于便殿命本營軍器修補物力以兩湖啓後加分耗條取用治所及別下庫物力則以湖西經理穀取用惠廳所在本營穀回倉之法置之兩南漕退船每歲各一隻隨其限滿劃付本營以造柴炭載運船
정조 20년 · 목
民始以壯勇營提調啓言本營軍器色今則建置庫舍收藏軍物所掌甚重且許多器械之修補物力之責應極其浩繁而初無恒入之財力將無以擧行不可不別般拮据以爲支用之道年前臣待罪惠堂時兩湖啓後加分耗條筵稟移付賑廳而此在賑廳數旣不多不甚緊關軍器色得此穀每年取耗需用則亦可以補用矣從之又啓言本營治所及別下庫物力不敷不可不拮据添補而湖西有經理穀名色別無歸屬處臣欲請得付諸本營矣聞自總戎廳請得取用云在總廳旣非本有之物在本營需用甚緊請以此穀自今年幷耗條移劃本營從之又啓言本營穀布之在惠廳戶曹者每歲末從事官將官回倉事節目啓下而戶曹木則旣是該曹所捧且反閱不難如法回倉甚好而至於惠廳米則旣是從事官之所捧而自爲反閱事面如何累萬色亦無一時盡閱之道請置之從之又啓言本營柴炭載運船依訓御兩局例今方設置而改槊改造時有難依他例造成於封山嶺南湖南漕退船旣是發賣於各軍門及江民者請自明年兩道船各一隻隨其限滿輪回劃付本營以爲船隻造成之地從之
정조 20년 · 강
命鑄字所物力五萬兩貸用於均廳
정조 20년 · 목
內閣提學鄭民始啓言鑄字所物力前以賑廳華城貸下錢仍貸以用之意出擧條矣其間有掣礙者此則置之請以均廳錢五萬兩貸下限年還報從之
정조 20년 · 강
判下來初一日動駕時軍兵取稟
정조 20년 · 목
兵曹啓言來正月初一日大駕詣宗廟景慕宮展謁時何營軍兵隨駕何營軍兵留陣禁軍及馬步軍以幾番幾哨磨鍊而禁衛營鄕軍停番矣餘軍留營何以爲之乎敎以訓局步軍十五哨馬軍五哨禁軍五番爲之禁將率御營鄕軍禁營騎士留陣餘皆除之
정조 20년 · 강
遞宗廟提調鄭民始以閔鍾顯代之口傳也遞景慕宮提調沈煥之以鄭民始代之前望也
정조 20년 · 강
遞承旨李海愚以李肇源代之前望也
정조 20년 · 강
遞判義禁趙宗鉉知義禁李祖源同義禁李敬一尹弘烈以鄭好仁權▣裕林蓍喆代之好仁前望▣裕蓍喆口傳也
정조 20년 · 목
宗鉉敬一差祭祖源弘烈身病也
정조 20년 · 강
重推承旨魚用謙李勉兢吏曹判書沈煥之參判李敬一參議蔡弘遠兵曹判書鄭好仁飭都政謄頒遲滯之弊
정조 20년 · 목
備局啓言今番都目政事兵批則四更一點罷退吏批則五更一點罷退而各處頒布則今日二更量僅得畢頒雖除職之人若非專人探問則皆未聞之以致謝恩之遲滯又不及待令於入侍命下之後事未前有萬萬可駭此專由於傳謄頭目人不勤書役無端遲滯之致今方移法曹嚴懲計料然事關體例紀綱而喉院與兩銓之臣未能趁時察飭有不可置而不論政院吏兵房承旨吏兵曹當該參政銓官請竝從重推考允之敎以再昨日申前除拜之守令昨日日高後未見政目以致入侍之未及則陞資與初仕人之今日始爲肅拜勢也後弊所關不可無飭伊日風寒挽近初見下輩何足責後復若此當該承旨銓官自本司草記重勘
정조 20년 · 강
飭京兆未婚男女更爲謏訪以聞仍令該廳着意助給
정조 20년 · 목
該府以未婚男女過婚別單啓敎曰此外遺漏之類更令各部今年內査報一邊別單啓聞令該廳着意助給仍令當部過婚日子報來後草記如過春三朔該部官員論罪
정조 20년 · 강
命壯勇衛戎器有頉者使該營懲罪或備給
정조 20년 · 목
政院以壯勇衛戎器點考後有無頉成册啓敎以成册出給該營懲罪者懲罪備給者備給
정조 20년 · 강
命南陽府使田義顯臭載船逐送該郡之罪拿問嚴勘其代擇差
정조 20년 · 목
忠淸監司林濟遠狀啓以爲瑞山郡守兪岳柱牒呈內今十二月初二日南陽府使移文內貴郡大同米所載船一隻十一月十七日到本府靈興島前洋遇風沈水而距貴郡水路不過爲一日程故執捉五船分載輸送云而本郡距南陽毋論水陸恰爲三四日程而謂以一日程者已不成說且稅穀沈水在於去十七日而今初二月始爲論移者亦是意外船隻今初九日來泊不得已分給民間而給此腐傷之穀如數準徵有所不忍拯米一石以十斗磨鍊三百六十八石十斗使民改納每石五斗不足條一百八十四石五斗郡守自當計料云近來稅船臭載之後地方官與裝載官欲免生事從便改色者大爲弊端年前飭敎果何如而今此南陽府之勒令還送萬萬可駭通編中拯劣改色米之限以距本官一日程者蓋以路不甚遠民不甚病故也而低仰法意闊狹程站淹過數十日還送屢百里外以致全船腐傷決不可以他道守令而不論請當該地方官田義顯爲先罷點其罪狀令攸司稟處瑞山郡守兪岳柱賃載晚時難免不飭之責亦爲罷黜騎船監色及沙格等逗留中間之罪竝自臣營嚴懲敎以稅船臭載處潛自私和之弊嚴加禁飭則渠焉敢怕其落仕不畏朝令乎臭載船隻逐送該郡使該郡之民又當疊徵之若如渠無形者不可罷黜而止南陽府使田義顯令該府嚴覈重勘其代口傳擇差待下批當日辭朝
정조 20년 · 강
以白師謹爲南陽府使口傳也
정조 20년 · 강
命別軍職金爔加資還給
정조 20년 · 목
因御射時奉弓矢單子有是命
정조 20년 · 강
命金吾時囚趙台榮李海淸勘放金成九保放
정조 20년 · 목
義禁府啓言前佐郞趙台榮李海淸等供招以爲能書書吏之不得借人飭敎截嚴而渠等全昧事例率爾許借自犯冒禁之科云請竝議處敎以生疏之注書不知法式固然而渠輩多年堂后出入筵席能書之不敢推捉借書之不敢冒犯飽聞而稔知之事則敢於對供謂以全昧事例此非杜撰而何不可汰拿而止竝削職放送又啓言前軍資監主簿金成九身爲倉官其所逋欠若是夥然而尙今拒納請以此照律敎以保放待其畢捧還囚照律
정조 20년 · 강
壯勇營進東部蓮池洞營屬民戶分契及左右統契應行節目
정조 20년 · 강
御仁政殿月臺親押宗廟社稷永禧殿景慕宮臘享香祝柢迎于殿庭仍詣景慕宮展拜行肄儀
정조 20년 · 목
具翼善冠袞龍袍乘輿出協陽門入仁政門詣月臺降輿陞版位親押宗廟社稷永禧殿景慕宮臘享大祭香祝仍爲親傳詣殿庭柢迎訖予曰本宮展拜時香祝當爲陪往則動駕不當由便路路由館峴可也仍乘輿出仁政門弘化門至觀旂橋降輿乘輿命柢迎儒生應製入景慕宮大門降輿詣版位行展拜禮仍詣宮內奉審訖詣版位親臨肄儀入齋室召見本宮提調鄭民始前黃海監司徐邁修乘輿出宮大門至觀旂橋降輿乘輿入弘化門明政門永淸門還內
정조 20년 · 강
遣承旨詣宗廟社稷永禧殿奉審摘奸
정조 20년 · 강
命宗親府書吏嚴杖捧招
정조 20년 · 목
典簿洪就榮不爲肅命命該府書吏令秋曹一幷嚴囚該曹以該府書吏姜翊文等嚴囚啓敎以榻敎及相換文蹟掩置委折昨夜嚴飭後不卽知委委折過齋後嚴杖捧招草記
정조 20년 · 강
拿處洪就榮尋命分揀
정조 20년 · 목
政院以宗親府典簿洪就榮除拜多日不爲肅命致煩査問之敎請推考敎以相換之儀賓都事已爲肅拜則典簿獨不見朝紙乎然則昨夜査奏未免爽實怠慢之罪不可歸之該吏爲先拿問嚴處○因囚單敎以姑爲分揀放送
정조 20년 · 강
監察尹淑基西部令李承默相換口傳也
정조 20년 · 목
敎曰監察尹淑基見甚衰老他可年少蔭官中口傳相換
정조 20년 · 강
命前假注書李存秀仍察廳任
정조 20년 · 강
飭諸道發倉分饋歲食仍命不能庇身之年近百歲人令賑廳濟活嚴飭諸道字恤之政
정조 20년 · 목
敎曰歲改不遠八路民庶擧有樂歲之飽而不知祁寒之苦乎新舊索租民勢可知令廟堂三懸鈴行會諸道俾卽發倉分饋歲食今冬寒重可謂折綿夜遣宣傳官遍察街路坊曲使之搜納不能庇身之類有一年近百歲之人所見切矜云付之賑廳濟活而外邑又不知有幾箇如許者字恤之政豈有間於老弱嚴飭諸道亦各誠心探訪以其濟活緣由狀聞事一體分付
정조 20년 · 강
罷安邊府使任希厚職
정조 20년 · 목
南兵使李壽鵬以安邊府武學初不試取都試無一起送狀聞罷黜
정조 20년 · 강
行臘享于宗廟社稷永禧殿景慕宮
정조 20년 · 강
召見戶曹判書李時秀協律郞尹羽烈于重凞堂仍命掌樂提調閔鍾顯重推羽烈罷職典樂令攸司嚴治承旨李勉兢施以不敍之典
정조 20년 · 목
予曰今番臘享迎神樂始於河時時秀曰始於四更一點而畢奏似不過二打之頃矣予曰一成四拍通計九成爲三十六拍拍數如彼其多畢奏若此其遽若非刪闕成數必是漏却節奏莫重祀典典樂輩之所爲如此極爲痛駭執拍典樂使秋判卽爲嚴治而今此飭敎之後凡於奏樂之時若或故爲太遲則厥罪惟均此意亦爲嚴飭可也○敎曰夜享命攝坐待禮成雖使禮不錯節樂亦協奏耿耿一心如不祭焉昨夜晨祼之儀行於四更初點第二下未過半點何暇爲三十六拍以備九成乎近來祀享不敢怠忽登降周旋或恐遲滯云而樂有成數則豈可如是乎臘享大祭協律郞尹羽烈罷職專由於典樂輩所爲堂上執事典樂堂下執拍典樂竝令攸司嚴覈嚴治待命兼管擧行而不能檢飭難免其責當該提調閔鍾顯爲先從重推考苟論縝密何有於生疏與否乎名以奉命泛忽莫掩其跡當該承旨李勉兢爲先施以不敍之典以爲出入近密不知隨事謹畏者之戒
정조 20년 · 강
召見掌樂提調閔鍾顯李蓋運于重凞堂
정조 20년 · 목
予謂鍾顯曰太廟樂章事俄已言之於筵中而如或遺漏未盡奏則豈不萬萬悚然乎蓋運曰俄聞奉命承旨之書報政院在於七成時云矣予曰如彼如此之間必有委折而樂章如不落漏則誠萬幸矣大抵樂必貴舒緩之聲而凡今之人每喜促節今之樂工不習古調中大葉初章知之者尠甚可慨也此後則初章中大葉另飭肄習與民樂初章務令舒緩可也笙鏞以間鳥獸蹌蹌尙矣無論雖於彈琴節族亦有音調之協律則莫重祭享時樂章成數豈可如是錯誤耶此後大享時獻官及進去承史必須預知鼓數拍數之次第然後典樂樂工輩無敢放心怠忽卿等講究善爲之策益運曰本院主簿金復光向於輪對以樂工樂生之參用兒小有所未安爲奏而以今番祭享時所目見者言之兒弱之習於佾舞比諸丁壯及復勝矣予曰復光之奏出於强覓觀於舞勺舞象之義豈以兒小而不可用乎待年樂工之弊何以則爲好鍾顯等曰其料布太薄一年所下不過四兩故渠輩俱不欲用力肄習年前重臣洪檍爲提擧時筵稟以南門內米廛人充定一番試用而止矣予曰樂院之樂用之宗廟朝廷則豈可以廛人充定使事體屑越乎其時有其議而未嘗試用矣予則曰所謂引下契轉賣之物贖給然後樂院諸弊可謂拔本塞源卿其另念釐正
정조 20년 · 강
以李鼎德爲承旨前望也
정조 20년 · 강
施本營將官將校射講及各技居首人賞格有差
정조 20년 · 목
別單哨官張志近射四百四十一矢把總鄭學畊講二十四分半以上各內下箭竹一百箇知彀官池景俊射四百七十矢敎鍊官韓弘賢射五百八十矢別武士鄭東仁射九百二十一矢以上各內下弓子一張箭竹一百箇知彀官金昌仁講六十九分敎鍊官朴道訥講六十五分別武士劉興基講二十五分半以上各內下筒箇一部左列壯勇衛王道吉射二千五百九十九矢黃千一講十六分韓昌麗騎蒭六十二矢李道郁馬技二十二分右列壯勇衛李春馨射二千八百八十七矢黃仁爀講十五分韓慶麟騎蒭五十矢金孝逸馬技十八分以上各內下弓箭一部
정조 20년 · 강
命咸安郡燒燼戶優給恤典身還勿徵
정조 20년 · 목
慶尙監司李泰永以咸安郡民家五十四戶燒燼啓敎以當寒失所極爲矜惻各別顧助解凍前期於奠接如有殘獨戶而未納之身與還勿徵事分付
정조 20년 · 강
命執事典樂朴輔完執拍典樂柳敬潤竝嚴杖敬潤充定樂工執籌典樂申得麟分揀
정조 20년 · 목
刑曹啓言執事典樂朴輔完招辭以爲旣有執籌典樂故成數渠雖不自數而進饌時樂作比之迎神九成不啻減半猶未畢奏於一點未再下之前則況此三十六拍豈可盡擊於一點未再下之頃乎無或點數之誤報而成數實無刪節之事云執拍典樂柳敬潤招辭以爲成數之準九自有執籌典樂故渠只以每一章四次擊拍見偃麾而止今番雖曰太速一點未再下之前三章未及盡爲則況九成乎樂作之除亦或更點之誤報而樂章初無刪節之事云請更爲刑推得情敎以如蟻如蝨之渠輩不知嚴畏無難犯科杖問之下發明朴輔完則箇箇嚴杖柳敬潤則更爲嚴杖充定樂工事分付該院又啓言執籌典樂申得麟招辭以爲昨夜樂作太促章數易成且享官四拜例於八成第二拍始行拜畢則樂止而今番祭官拜畢於第九成第二拍之際故第九成第二拍以下十餘字則未盡導唱而十餘字導唱之間豈其久乎專由於樂作太促之致而章數實無刪減之事云請嚴刑得情敎曰猶與堂上之執事典樂堂下之執拍典樂不無間隔分揀放送
정조 20년 · 강
齎咨官金在洙以彼中湖南湖北捷書謄報于備局
정조 20년 · 목
在洙謄報湖南捷書以爲九月十五日臣和琳跪奏爲生擒緊要爲首賊目石代噶嚴訊辦理竝大兵現在圍攻平隴情形恭摺具奏仰祈聖鑑事竊照統兵攻勦平隴節次奪險而進已將捧風坳强虎哨兩路賊巢緊要門戶次第攻克而附近之三岔坪勞神寨等處着各大寨亦陸續出投臣惟恐平隴賊勢漸孤首逆石柳鄧等潛思竄遁是以令通各路營卡駐箚大員務期嚴密防堵毋許首逆賊目乘機逃脫臣子攻勦强虎哨之次連據團花園水樹等處報稱均有匪苗糾衆攻撲營卡乘間燒搶民村當徑詳訊降苗僉稱現在石柳鄧據守平隴被官兵圍裹日緊令賊目石代噶糾衆匪黨于花園一路肆行滋擾欲分大兵之勢狡詐尤爲可惡臣査石代噶一犯係與石柳鄧首先起事肆擾黔川交界地方自官兵勦洗大塘汛地方苗寨該犯與石柳鄧逃至黃瓜寨嗣後到處糾合苗匪抗拒官兵燒搶降苗洵爲賊目內第一罪大惡極爲首緊要之人上年曾奉諭旨令分派大員務期嚴拿就獲玆當大兵深入賊巢之次尙敢睯不畏死分投搶掠必須設法生縛以除助逆羽翼當經研訊得寔密飭花園一帶提鎭等認眞搜捕去後玆臣子二三月等月同額勤登保德楞泰興肇阿哈保西津泰花連布達音泰及巴圖魯侍衛將領等由强虎哨分兵進發連克後坡新寨麻里灣等處大小賊卡十餘處斃賊甚多惟距平隴尙有十四五里周圍山梁修砌木城石卡防守甚力正在設法攻勦旋據總兵袁國璜報稱連日花園一路先有逆苗無數糾衆而來當經督率官兵鄕勇擊退竝據降苗探訪卽係賊目石代噶糾約之人適被官兵赶散現在老旺寨商量燒搶降苗以圖脅逼入夥再來攻撲該鎭旋卽密派熟悉苗地之劉勇張宗武及降苗石蘊裕潛購老旺寨苗生張子貴及伊子張廷耀張廷旺小寨苗人石士寬石士祿等設法圍拏該鎭督率遊擊楊洪新守備李時芳黃塘干天祿千總張朋把總夏瑚及隆團糧員桃源知縣王述周等由里梅排樓坡一路星飛帶兵策應當于老旺寨地方將該犯擒拏一經得信卽飛派巴圖魯將弁等沿途迎探迨十六日押解到營臣親加硏訊據供隨同石柳鄧燒搶起事抗拒官兵各情節一一不諱近因平隴地方攻圍緊急石柳鄧逃遁無門潛令于永綏花園隆團水樹等處逼脅降苗各處打仗要想牽掣大兵不想各處營盤攻撲不動邀來各苗傷了多少走到老旺寨就被官兵鄕勇拿任如今石柳鄧手下尙有隴長受一犯幫同抏拒竝與吳廷義兄第等自知造罪重大聚衆十數萬吃血盟誓不許投降于周圍修砌木城石卡惟圖屯守是實等語除另錄簡明供單恭呈御賢外現將該犯裝貯木籠派撥官兵押令遍歷各寨臠割于何處垂斃卽于何處梟示此刻石代噶已經擒獲不但黔川去一巨逆可無兼顧卽石柳鄧手下又除一黨惡巨魁稍堪稱快臣現仍赶緊督兵分投布置直搗平隴務將石柳鄧吳廷義弟兄及賊目隴長受等按名一一生擒肅淸苗境以祈仰慰聖明厪注除將鄕勇苗人等査明從重奬賞外所有連督兵打伏及擒賊目石代噶緣由恭摺具奏伏乞皇上睿鑑謹奏○湖北捷書以爲九月十八日臣成德惠齡等跪奏爲仰仗天威掃蕩賊巢生摛首逆張正模劉洪澤等各情形仰祈聖鑑事臣等自派兵勇假扮榔坪之人誘賊出巢痛加勦殺之後雖已窮蹙仍前抵死抏拒臣等因思欲破賊巢必須先將賊卡搶佔又將巢外所伏地雷弩箭全行燒燬俾我兵無所顧慮方可直搗中堅自八月十二日起分遣將弁兵勇或東或西旋攻旋退我兵輪番更替賊匪處處預防如此五晝夜料想賊匪疲憊已極因於十七日密傳各營分路預備進勦一面選派趫健勇兵百人各持乾草一束竝噴筒引火之物暗藏火繩埋伏于賊巢四圍溝內三更以後攀援而上于賊牆以外土鬆各處堆放草速旋卽追至半山將噴筒火彈點燃一齊抛擲時値西風正緊登時燃焰飛空引透地雷藥線掀響山谷延及賊卡鹿角栅門全行燒燬臣成德督率協領岱明遊擊張會元都司林朝輔同知鄭成基知縣楊千果等領兵勇往正北進勦臣文圖督率候補參將朱思曾遊擊陳載德都司蘇老生知縣楊界傳帶領兵勇由正南進勦臣富志那督率副將張時許文淡參領塔斯哈知縣庾泰曾翕奚等帶領兵勇由正西進勦臣惠齡督率參將程鵬翼前鋒校倭什琿都司劉貴朝通判高擧知縣鍾應昌等帶領兵勇由正東進勦復派侍衛關騰先福分帶千把佐雜各員帶領兵勇來往接應我兵正當地雷一發遂卽冒烟突火蜂擁而上各將弁兵勇人人奮勇爭先直前攻撲各逆匪睯不畏死捨命抵禦火彈石塊排擲如飛匪伏自岸畔施放槍砲我兵率用攩牌遮蔽槍箭齊發當卽殺斃無數賊匪仍然抵死抗拒毫無畏避之狀臣惠齡見如此情形驟難得手隨密令暫將西南兩路兵勇撤至山腰使賊匪全數着力東北竝令關騰先福赴箕壋山溝如該卡賊一出卽行分投攻奪臣成德臣惠齡率兵直撲賊牆果見西南兩路之賊潛來接應臣惠齡飛行繞至筲箕壋賊卡見賊匪已分往東北救援隨卽督令關騰先福兩路進攻我兵始至山腰賊匪卽抛擲石塊火彈守備朱槐千總胡報國帶領行營外秀載興朝蕭連貴等奮勇直前攀開鹿角一擁跳入前鋒校倭什琿通判高擧率領兵勇隨開搶進賊卡短兵相接殺死賊匪約八九百人餘賊驚慌亂竄滾巖落澗者不計其數此時臣成德已督率防禦珠隆阿驍騎校勝雲守備汗浤亮外秀楊廷秀各領兵勇攻破頭果賊牆臣富志那督率千總關瑗把總姚文富楊得穉刨開賊卡而入臣惠齡一路徑守備利振紀千總楊士臣行營把總李向葵折毀賊牆四面蜂擁而入槍箭齊發賊匪不能抵禦隨卽退入二道牆內我兵卽將賊屍塡平濠溝殺至二道牆外燒燬草棚乘勝進攻賊匪雖猶招邀抗拒然人心渙散勢已瓦解臣等固恐首逆等見圍拿緊急萬一畏罪自戕是萬死莫贖之罪魁翻得全屍而斃殊不足以快人心而彰國憲看將平時熟識張正模劉洪鐸之人好言誘出巢穴庶可解京明正典刑竝可大壯軍威使榔坪賊匪聞風喪膽當卽帶領鄕勇之紳士內査得有生員孟宇寧候補守備所千總周代暄向曾忍言識該二犯令其緊隨臣惠齡以便指拿第賊匪男婦大小尙有萬餘之多若少緩兵力仍恐又生他變因卽連夜進攻臣惠齡督率將弁兵勇由筲箕壋一路直逼二道賊牆各路槍砲喊殺之聲山鳴谷應賊匪不能支持紛紛潰亂當見百餘賊匪在于牆內跪地哀號呼求饒命臣惠齡以該把等見官兵已經毀巢直逼料難抗拒始行求饒情殊可惡惟據孟宇寧稟稱所跪內應有張正模劉洪鐸二人臣惠齡卽令招出孟宇寧恐爲所害懇派官兵同往當飭候補都司劉貴朝候選千總周代暄酌帶兵勇折毀賊牆而入經孟宇寧等招認張正模劉洪鐸等十數人劉貴朝一倂押令前來臣等隨令捆送大營小心看守餘匪見將首逆捆縛自知不能求生仍行捨命抗拒火彈石塊槍砲亂發臣等及在事文武官員兵勇等無不切齒憤恨不顧臣命鼓勇直前隨將二道牆垣一齊攻破近者生擒刀砍遠者槍擊箭射竝將賊巢房屋盡行焚燬約計燒死及當場殺斃竝跳入水塘淹斃者總在一萬以外生擒頭目僧廣寧聶渭聶泮及劉芳萬宗相等四十八名餘黨男婦大小七百四十九名口奪獲及搜出大砲二尊怡鎗八杆鳥鎗三百七十八杆長矛一千五百二十一杆腰刀七十二口米麥雜穀數百石計自十七日丑時起至十八日酉時止勦殺搜獲業將賊巢蕩平仰賴聖主威福未使一召漏網隨將生擒賊目等凌遲處死其餘各犯內雖有被擄之人但甘心從逆屢次抗拒官兵殊難寬縱當卽摡予騈誅所有婦女幼孩另行分別辦理査各將弁內僅止鄕勇頭人行營把總何紹貴受傷陣亡廣東連營遊擊張會元滿營驍騎校瑪淸阿膀受槍傷均不甚重其餘兵勇陳亡受傷者査明咨部其首逆張正模劉洪鐸二犯臣等査訊供詞校不吐實應解京辦理未便刑鞫謹就錄供單恭呈御賢竝委候補同知宣昌府通判高擧撫標守備利振紀候選守禦所千總周代喧于八月二十一日自枝江起身將該二犯解京聽候査辦其張正模所供之白培相劉洪錦劉芳萬宗相李興榜傳聯陞劉洪鐸所供之龔金鋤朝安榮鄧大才孔好仁等或經各州縣拿獲正法或當場拿獲殺斃俱經稟報有案質証明確應毋庸議惟査灌灣腦一帶道路紛岐山徑邃密誠恐尙有乘間逸出之犯現在分遣弁兵四出搜捕隨獲隨辦以期盡絕根株不留餘孼所有生擒首逆蕩平賊巢緣由理合加緊馳奏仰慰聖懷伏乞皇上睿賢謹奏
정조 20년 · 강
忠淸兵使金明遇以築城步數及常賑耗穀用下啓
정조 20년 · 목
明遇狀啓以爲本營城牒逐年繼築形止前前兵使洪仁默在任時已爲馳啓而城址周回一千五百步內自丁未至甲寅所築合爲八百三十六步昨年則因備邊司啓下行會停止今年則臣所築爲一百二十四步以常賑耗穀用下及築城步數幷修成册上送備邊司○乙卯條常賑耗租一千石作錢二千兩內一千二百三十五兩浮石價下七百六十五兩築城工價下體城一千五百步內前築八百三十六步今築一百三十四步未築五百三十步
정조 20년 · 목
藥院請診諸承旨持公事入侍也○承旨魚用謙曰臣切有耿耿憂慨之忱敢此仰達矣臣於年前待罪玉署也以添書落點事略陳愚忱至蒙開納之恩諭臣常欽誦虛受之聖德矣今番洪就榮之添書落點實非所區區期望者也至以其肅命去就屢勤提敎以殿下大中至正之心於此不能無偏係之私臣愚死罪未敢知此何擧措也如是之故義理去益晦塞隄防去益壞墮雖以目下事言之其爲可驚可愕之事式日斯生有不可勝言者豈不大可懼哉凡於處分有違隄防義理者一切收還以爲明大義靖世道之道焉予曰言固是矣今日不可無此言矣日前成德雨事果何意也明義錄義理卽不可磨滅於天地間者而德雨乃及崖異於此義理者何耶謂予薄於外戚而故爲之乎可謂求其說不得也且洪就榮焉敢不爲肅命乎
정조 20년 · 강
蕩滌定配罪人韓用龜罪名
정조 20년 · 목
敎曰何論顚倒朔州府定配罪人韓用龜罪名蕩滌
정조 20년 · 강
召見承旨李肇源于重凞堂命頒布韓用龜罪名蕩滌傳敎
정조 20년 · 목
肇源啓言向來韓用龜事倉黃急遽之際前後擧措宜其不槪於聖心而第其所執者義理之至嚴也所懼者隄防之或壞也當此義理日晦隄防日壞之時以此事竄斥絕塞實有欠於闡明之政何幸朝筵有罪名蕩滌之敎而口傳下敎有揭諸院壁以示好惡事命下矣韓圜之德臣不勝欽仰而第念傳敎書出之後不卽頒布則韓用龜之罪名在於蕩滌未蕩滌之間揆以事面恐不若亟命頒布以爲一半分扶植義理之道故敢此仰達從之
정조 20년 · 강
飭未下直守令皆令今日辭朝
정조 20년 · 목
因賓廳日次頉稟敎以稍暖日待下敎差晚來會事招致備郞傳諭
정조 20년 · 강
飭吏曹判書沈煥之行公
정조 20년 · 목
敎曰三度旣加給由吏曹判書沈煥之牌招行公
정조 20년 · 강
以李太亨爲安邊府使保寧縣監李根槐山郡守宋文述相換竝口傳也
정조 20년 · 강
遞承旨黃昇源李鼎德以李鼎揆蔡弘遠代之弘遠尋遞以李益運代之竝前望也
정조 20년 · 목
鼎德在外弘遠違召也○敎曰都承旨許遞與未差之代前望單子入之以鼎揆益運批下
정조 20년 · 강
遞大司諫徐郁修司諫崔烜獻納林長源正言李東煥權文度執義鄭毅祚掌令李甲龍
정조 20년 · 목
郁修東煥毅祚違召烜長源文度甲龍在外也
정조 20년 · 강
吏曹判書沈煥之參判李敬一兵曹判書鄭好仁陳疏辭職幷賜例批
정조 20년 · 강
定皇曆頒賜之式
정조 20년 · 목
敎曰此後皇曆受點人勿爲列書受點時原任大臣閣臣儀賓政府西壁六曹判書時任將臣三司長官時任承旨實注書翰林書入啓下後頒給事定式該房知悉
정조 20년 · 강
承旨申耆李肇源魚用謙朴基正聯疏賜批
정조 20년 · 목
聯疏略曰卽見兵曹抄呈淸曆頒賜單子則洪樂任三字亦入於其中噫使一部明義幸而不墮於地則世之討樂任當嚴其隄防乎否乎然而前後恩私之自上特下者輒不能力爭苦諫導聖政於無累已是群下之所痛心者也尙復可以忘義理之重壞隄防之嚴乃反自下待之以無故比其名於搢紳之列而將爲其干恩而上之乎昨夕單子到院而以義不可捧入之義退斥之矣且於臣等仕進之後屢度往復而該曹首堂硬執已見終不拔去竟以初本送呈噫臣等之欲以擧一世嚴討之義庶幾望於今日同朝之間者不亦迂乎竊恐從此以後一部明義無地可讀而層生之世變不知復有何事豈不懍然寒心哉伏乞聖明留意遠圖申明大義使彝常不至漸晦隄防不至漸壞不勝大願批以不允
정조 20년 · 강
鑄字所印進御定史記英選頒賜諸臣分藏各處仍命嶺南湖南關西翻刻以進監印閣臣以下施賞有差
정조 20년 · 목
先是選史記中最醇者一本紀二世家三十列傳又以太史公自序及漢書八列傳附之使新舊抄啓文臣繕寫校準分爲八卷仍令鑄字所以甲寅字擺印至是印進敎曰御定史記英選內入及宙合樓所藏件外太白山城五臺山城赤裳山城春秋館內閣外閣外奎章閣玉堂春坊成均館各藏一件總裁大臣蔡濟恭監印閣臣李晚秀校準抄啓文臣李翼晉丁若鏞都總管李在學監印校準前檢書官朴齊家原任提學蔡濟恭金鍾秀尹蓍東原任直提學金熹李秉模提學鄭民始沈煥之原任直提學徐浩修徐有防徐鼎修金載瓉徐龍輔鄭大容直提學李晩秀原任直閣金勉柱尹行恁徐榮輔南公轍金祖淳李始源檢校待敎沈象奎徐有榘待敎李存秀繕寫抄啓文臣洪仁浩洪義浩金熙朝金啓洛丁若鏞李相璜崔光泰鄭晚錫趙萬元李勉昇權晙申絢韓用鐸鄭魯榮嚴耆李錫夏李東萬李基慶李儒修宋祥濂宋知濂丁若銓金熙華吳泰曾曺錫中尹致永姜浚欽徐俊輔柳遠鳴黃基天抄啓文臣金近淳柳台佐洪樂浚金熙洛具得魯宋冕載鄭取善洪命周金履載金熙周金處巖李英發洪奭周金履永檢書官柳得恭徐理修李集箕李藎模成海應李旭秀李光葵朴宗善元有鎭鄭枻各頒一件其餘藏于西庫又以三件分送嶺南湖南關西翻刻印進之意分付○印役別單監印閣臣直提學李晚秀兒馬帖一隻校準舊選抄啓文臣李翼晉丁若鏞各虎皮一令前檢書官朴齊家外職調用看役鑄字監官柳明杓邊將除授書吏劉相祐朴允默各米一石木三疋使令二名各米五斗房直一名軍士二名各米三斗唱準優等金鎭漢木二疋布一疋之次張混等六人各木二疋之次張文郁等二人各木一疋前仕唱準金弘謙補字官鄭完喆各木一疋布一疋守欌諸員優等金大喆木一疋米三斗之次鄭甲成等八名各木一疋粧册諸員金仁大等十二名私册匠優等洪仁玉等四名各木一疋米三斗之次李得源等二名補字刻手劉澤龍等五名各木一疋均字匠孔快彥等六名各木一疋米三斗印出匠優等李壽長等四名各木一疋布一疋之次崔福漢等二名各木一疋米三斗私印出匠優等鄭致福等二名各木一疋布一疋之次宋福祥等三名各木一疋米二斗之次金致復小木匠金萬載各布一疋使喚軍一名米三斗
정조 20년 · 강
考下柢迎儒生應製施賞有差
정조 20년 · 목
先是駕過觀旂橋命柢迎儒生應製以蒙馬以虎皮爲賦題擬晉欒鍼請攝飮子重爲箋題收券以入至是考下進士金文欽以賦三上居首史記英選一件煎藥一器白曆一件賜給生員洪聖肇以箋三下居首朱書百選一件煎藥一器白曆一件賜給賦三中一人奎章全韻大本一件靑魚一級白曆一件三下七人各奎章全韻小本一件靑魚一級白曆一件賦次上三十人箋次上十三人各黃粧曆一件靑魚一級賜給
정조 20년 · 강
命分院移設有弊與否令畿營廣州府採探民情事勢以聞
정조 20년 · 목
司饔院啓言分院之每十年輪回移建於廣州六面楊根一面自是舊例今此楊根燔所之因循不移已近五十年柴路漸遠釜基日陷燔役有掣礙之端匠卒無支保之勢民訴續至群情可見趁今移設恐合事宜而當初移設時各樣假家二百四十一間自畿邑分當造給矣丙子以畿邑貽弊永罷分當造給之規仍以儲置米磨鍊劃付十年永改年次則二百八十石五年修補年次則一百四十石會減事定式施行而今於五十年後經營移設則容入物力勢當倍簁依惠廳詳定以兩次永改所入米條代錢預下則在經費別無損益而在燔政實爲關重依民願許施恐不可已而移設基址則請待明春發遣該郞看審形止後仍卽董役之意請分付敎以若除有弊之職先從分院之官在所嚴戢大抵官員叛官民人亂民事關分院不欲聞說弊之云何救弊之當否雖欲移設一次之需外更勿加數取用而叛官亂民之能不藉此行惡於新到之處何可知也先以此意行會畿營及廣州府採探民情事勢狀聞後稟處可也
정조 20년 · 강
飭杆城流民還接形止道伯待明春更加考察狀聞仍命湖南沿郡戶總田總之甲寅前後各年實數令道伯修成册附意見以聞
정조 20년 · 목
江原監司徐有防狀啓以爲杆城郡流民還接形止昨年十二月前監司李秉鼎在任時有所馳啓臣於到營之後別關申飭於該郡凡係顧恤之道安集之方使之悉心擧行毋敢一毫怠忽連接該郡守金啓濂所報則自昨年十二月至今年十二月本郡流民還接爲五戶他官民來接爲四十七戶物故爲二戶逃亡爲二十五戶還接新接之類另飭該里造家以給除役顧助等事依定式着意擧行云流民五十二戶來接月日面里口數家舍間數各其名下懸錄修成册上送政院該郡流民昨年實總爲五百四十戶內除其逃故竝計還接新接則目下實戶爲五百六十五戶而比癸卯總加爲二百七十一戶臣以該邑流民奠居之道或別歧詳探或面詢邑宰則其中舊接之戶已爲安堵新寓之類亦皆築室漸有樂業之望姑無朝聚暮散之慮白給之限雖止於再昨年除役之期尙餘五年繼此存恤之道嗣後招徠之政更加提飭於該郡守期有實放之地○成册本郡民還接秋旺谷面二人鹽幕里良人金成秋自楊口丙辰正月初十日還接率母趙召史妹二口草家四間公須津里良人鄭延得自陽智丙辰正月十三日還接率妻金召史女一口草家六間土城面一人乾津里良人金進玉自襄陽內辰二月初三日還接率母洪召史子一口草家五間梧峴面二人月安里幼學崔光淳自春川丙辰三月初三日還接率妻尹氏草家四間臣津里良人金石起自麟蹄丙辰三月初四日還接率妻朴召史草家四間他官民新接秩旺谷面二人加津里良人金今千以江陵人丙辰三月十二日新接率妻張召史草家五間香木里寡女金召史以襄陽人丙辰正月初六日新接率子一口草家五間竹島面八人黃浦里良人金奉大以驪州人丙辰四月十一日新接率妻咸召史子一口草家四間花井里幼學金命佑以襄陽人丙辰五月初一日新接率妻李氏女三口草家四間甫豆里忠翊衛嚴明惠以京畿人丙辰五月初五日新接率妻朴召史女二口草家五間幼學任進漢以洪川人丙辰六月初七日新接率妻李氏女二口草家七間良人韓贊淑以襄陽人丙辰六月初九日新接率母李召史女一口草家六間閑良全國觀以砥平人丙辰六月十一日新接率妻金召史草家四間私奴金正月以原州人丙辰六月十三日新接率妻金召史女一口草家六間幼學崔京一以楊口人丙辰六月十七日新接率妻金氏女一口草家五間土城面六人鶴也洞▣▣▣▣▣▣▣▣▣▣丙辰六月十九一新接率▣▣▣▣▣▣▣▣▣▣五間院垈里良人金萬先以麟蹄人丙辰六月二十二日新接率母安召史草家四間古柏津里治匠朴命國以德源人丙辰七月初二日新接率妻金召史草家四間乾津里閑良李興云以襄陽人丙辰七月初四日新接率母金召史草家七間良人金貴福以楊根人丙辰七月初六日新接率母李召史女一口草家四間橋巖里幼學黃思徵以驪州人丙辰七月初八日新接率妻曺氏草家五間郡內面一人西門里良人朴尙律以平壤人丙辰七月初七日新接率妻金召史女一口草家六間海上面二人八音里幼學許權以京畿人丙辰七月十二日新接率妻安氏子一口草家五間釜洞里良人徐羣成以狼川人丙辰七月十四日新接率妻洪召史子二口草家三間梧峴面十人上巨吞里良人方汗成以江陵人丙辰七月十六日新接率妻朴召史女一口草家四間幼學林春得以江陵人丙辰七月十八日新接率妻金氏草家五間山北里幼學崔俊國以淮陽人丙辰八月初一日新接率妻姜氏草家四間巨津里良人宋采伊以蔚珍人丙辰八月初三日新接率妻金召史子一口草家四間良人李俊仁以春川人丙辰八月初六日新接率母尹召史草家三間良人李萬采以砥平人丙辰九月初七日新接率妻尹召史草家五間良人安守三以楊口人丙辰八月初八日新接率妻金召史草家四間篷湖里幼學陳興貴以洪原人丙辰八月初十日新接率妻金氏女二口草家三間次洞里幼學沈堂以春川人丙辰八月十二日新接率妻金氏子一口草家三間三巨吞里良人陳正岳以楊口人丙辰八月十四日新接率妻金召史草家四間縣內面十八人烈山里良人金文淑以高城人丙辰八月十六日新接率妻鄭召史女一口草家三間猪津里良人張後萬以麟蹄人丙辰八月十八日新接率母朴召史妻南召史草家四間良人李正秀以通川人丙辰八月二十日新接率妻廬召史女一口草家三間良人金保元以京畿人丙辰八月二十二日新接率妻張召史子一口草家四間雲根里良人金日太以高城人丙辰八月二十四日新接率妻朴召史子一口草家三間幼學姜汗仲以洪川人丙辰九月初四日新接率妻申氏女二口草家四間良人金金老味以高城人丙辰九月初六日新接率妻李召史子一口草家四間良人沈汗永以高城人丙辰九月初九日新接率妻金召史草家四間良人崔得彬以高城人丙辰九月十二日新接率妻李召史草家四間明波里幼學金德光以春川人丙辰九月十五日新接率妻李氏草家四間驛吏金德起以春川人丙辰十月十六日新接率妻李召史草家三間麻差津里良人嚴大奉以高城人丙辰十月十八日新接率妻金召史草家四間大津里良人吳忠國以春川人丙辰十月二十一日新接率妻金召史草家四間良人金得成以襄陽人丙辰十月二十五日新接率妻趙召史草家三間冶匠朴得只以高城人丙辰十月二十七日新接率妻金召史子一口草家四間水達里良人禹云得以高城人丙辰十月二十九日新接率妻李召史女一口草家四間草島里幼學金世京以北靑人丙辰十月三十日新接率妻李氏草家三間幼學金汗成以江陵人丙辰十一月十二日新接率妻李氏女一口草家五間已上五十二戶內本郡民還接五戶他官民新接四十七戶男六十五口女六十六口敎以杆城民戶比癸卯總加至二百七十餘戶云而所謂幾戶安知一一實戶乎白給之限雖過除役之期尙遠一直盡心莫敢泛忽俾年年登聞之擧無作紙上空言待開春別加考察狀聞事嚴飭道臣杆城一郡之如是惓惓以其已始之事必欲眞箇責效也近聞甲寅以後之湖南沿邑無異甲辰以後之嶺東諸郡而南沿之康海亦若東郡之襄杆云今之完伯卽向者東伯彼旣竭誠招徠此或任他而已則其果成說且況朝家一視之政尤豈可勤於東而忽於南乎廟堂知悉此意關問該道道內沿郡戶總田總之甲寅前後各年實數使之如畵錄出別具册子兼附意見啓聞
정조 20년 · 강
命廣州府軍物監造千總金㝡煥依例加資
정조 20년 · 목
兵曹啓言觀此廣州留守徐有隣狀啓則以爲出鎭以後考閱各項軍物則旗幟幾皆弊渝器械太半朽鈍或爲新備或爲修補而本營牙兵把總前經歷金㝡煥終始監董煥然改觀請令該曹考例稟處云取考前例則軍器滿千數監造者皆蒙加資之典今此金㝡煥監造大旗幟三十八面雖以紋緞新備其他各種數旣不敷鉛九五千箇不可以千數論論賞一款請置之敎以旌旗一新可知壁壘增重何論千數內外足以百而當千監董把總金㝡煥依例加資
정조 20년 · 강
放送秋曹時囚姜翊文等
정조 20년 · 목
刑曹啓言宗親府書吏姜翊文等十六人竝嚴杖一百査問委折則渠等所供以爲今月二十二日吏曹書吏招致渠等而言曰宗親府典簿與儀賓都事相換已久何不肅拜云故掌吏持文蹟急往新除典簿洪就榮所在處樊里則已爲入城矣卽爲回還城門已下鑰故待開門入告本家則以爲相換文蹟旣無出朝紙之事不得肅拜云而渠等亦不能屢屢提告至有肅謝遲滯之擧罪死無措云請加杖取服敎以吏曹書吏招致渠輩問以相換已久何不肅拜云則吏曹之見望箇可知矣大抵相換之法除非口傳例無出朝報之事渠輩所供節節有違端且聞政院嚴飭府吏云則渠輩又敢以何辭粧撰乎無論如此如彼都是官員怠忽之罪亦已勘處下輩何足責放送可也
정조 20년 · 강
掌令張至冕陳疏賜批
정조 20년 · 강
命華城營屬以下大比較待明春內營比較時同爲擧行
정조 20년 · 목
水原留守趙心泰狀啓以爲臣營屬將官將校馬步軍兵等大比較三年一次設行事曾已筵稟定奪將於今月二十九日設行計料敎以內營比較當次在於明春稍待此時以爲同時幷設之地賞格條卿之前奏中約於數年內可備其需云自明年如式擧行之道留意爲當
정조 20년 · 강
命史記英選監印閣臣李晚秀監印文臣李翼晉丁若鏞罷職所授馬帖虎皮還收檢書官等承傳勿施
정조 20년 · 목
敎曰印書之法至嚴觀於經國大典可知矣一字一畫之差舛似無甚關係而一畫之謬其罪如彼一字之錯其律至重者所以重文獻尊書籍也名以御定事體尤爲自別且遵鑄字所故事近置監印所使之印進御定諸書則今番印出史選昨始見之不能精察而欠敬多端監印閣臣直提學李晚秀監印文臣李翼晉丁若鏞一竝爲先罷職此雖微事其在愼賞之義不可以不當施之賞典施之於必可罪之人所授馬帖虎皮竝令還收檢書官等承傳勿施仍令外閣㮛擧嚴治首工以尊事體以懲日後
정조 20년 · 목
敎曰爲念大臣曉詣待稍解日來會已有下敎而三十日次對進定於明日日高後來會事招致備郞分付使之往傳
정조 20년 · 강
命故領相徐命善致祭待祭文製下來月內擇吉擧行祠版下去其子任所時令廟堂關飭沿路別冽接待
정조 20년 · 목
禮曹啓言故領相忠憲公徐命善祠版待其抵衙致祭祭文當親撰事命下矣抵衙日字問于本家則來正月初三日云以此日設行而祭物及執事官請令本道差定進排從之敎以忠憲祠版今將發向云而致祭則待祭文製下來月內擇日擧行之意本道知悉祭官則承旨進去祠版下去沿路令廟堂各別嚴飭道臣別例接待以示朝家殊待之意
정조 20년 · 강
遞承旨申耆魚用謙朴基正以李祖承宋銓閔昌爀代之竝前望也遞校理李基讓副校理沈興永朴載淳修撰韓用鐸副修撰李羲甲朴鍾淳
정조 20년 · 목
耆等不爲仕進基讓等未肅拜興永違召也
정조 20년 · 강
有政吏曹判書沈煥之參判李敬一進
정조 20년 · 목
以韓用龜爲吏曹參議魚用謙新通也沈基泰爲大司諫鄭景祚爲執義閔師宣爲司諫趙章漢爲掌令丁志元爲獻納李勉昇朴宗京爲正言高宅謙爲校理尹序東爲副校理李龜雲爲修撰金近淳爲副修撰
정조 20년 · 강
飭吏曹參議韓用龜斯速上來
정조 20년 · 목
敎曰新除授吏曹參議韓用龜斯速乘馹上來事下諭于三道道臣
정조 20년 · 강
命嶺南年過百歲人加給歲饌
정조 20년 · 목
慶尙監司李泰永狀啓以爲道內各邑朝官年八十士庶年九十及百歲人士族婦女之過百歲人依定式區別應資老人職役姓名及今準百歲而未追榮人竝修成册上送于吏兵曹敎以一道之內年過百歲者至於三十四人之多元歲饌外加給以示朝家優老之典事令廟堂行會
정조 20년 · 강
掌令張至冕陳疏賜批不允
정조 20년 · 목
疏略曰臣卽伏見小報有喉院聯疏而未蒙允可者噫嘻今日廷臣之藉手而事我殿下者卽明義錄一部耳噫彼洪樂任之負犯何如關係何如而持以戚里之故尙置容貸之科輿情之憤鬱容有極哉迺者兵曹淸曆頒賜人之抄啓無難書入有若無故戚里之臣循例存錄者然此何擧也義理所關隄防甚嚴而有司之擧行每每若是臣恐人心由是而狃玩世道由是而汚下一部明義無可讀之地興言及此寧不凛然矧伊重臣鄭好仁自是與他人有別則事關明義其所秉執尤宜嚴密而今玆之擧誠是匪意臣竊爲之慨惋也伏乞聖明亟允承宣之請以爲明義理嚴隄防之道焉
정조 20년 · 강
命廣州府公都會待歲後設行
정조 20년 · 목
禮曹啓言觀此廣州留守徐有隣狀啓則本府公都會歲暮雪寒多士之連三日留連不無其弊待明年合等設行恐合便宜請令該曹稟旨分付矣公都會之當年內設行自是定式除非有故則曾無直請退行之例當該守臣請推考敎以歲後使之卽爲設行
정조 20년 · 강
推大司諫沈基泰司諫閔師宣正言朴宗京仍飭守令署經
정조 20년 · 목
政院啓言下直守令署經辭朝事命下矣憲府則旣已署經諫院則大司諫沈基泰司諫閔師宣正言朴宗京牌不進獻納丁志元在外正言李勉昇未署經無以備員署經何以爲之敎以違牌臺諫只推未署經臺諫署前行公自有其例除署經使之行公幷卽牌招今已夜深待開門入來署經次對有命憲府臺諫亦令無敢以呈告請牌
정조 20년 · 강
判下秋曹獄案命李錫趾嚴刑取服文彬伊嚴訊照法
정조 20년 · 목
刑曹啓言東部牒呈內泮界一契中任韓弼大任掌金福金手本以爲乞人成均館內致斃而傳體于懸房卽爲看審則年可二十二三歲男兒而傷處顯著云依例檢驗則看證成均館典僕金弘俊招辭以爲李錫趾爲名漢來到謂渠曰吾弟錫輅因林莫奉之誣陷賊名被捉捕廳被打幾死故吾俄已呼籲于本館則輕歇懲治汝須更告官家快雪此恥云云之際自齋中捉入渠謂有不善擧行之事移時懸罰而得聞齋直輩互相酬酢之說則或足踢或石打莫奉幾至死境云故渠尋常聞之更不詳問矣伊日黃昏時自官家招入渠及同類首奴任掌等分付內莫奉之屍不可暫時留置卽地曳出碑橋之外出來見之則莫奉之屍果在香橋前大路故曳出碑橋外各自歸家云干連李錫輅招辭以爲莫奉所行無狀曾入捕廳未免重刑而近來乞食每逢泮中居民則求乞不已少不如意則必以悖說加之人皆切憎擧懷除惡之心矣渠自南中上來之路逢著莫奉則徵索錢錢而適無見儲不得聽從今月初一日捕校卒勒稱渠爲盜賊結縛捉去亂打而實是瞹昧故終不誣服自本館往復捕廳捕校輩見此不利之機仍以渠呈告於捕將渠辨暴無辜則洞燭渠瞹昧捉入校卒各施嚴棍白放渠故渠不勝至冤號籲本館則本館往復捕將捉送校卒之意言送矣校卒被捉而來中路逃去渠一自被打於捕校以後委臥苦痛追聞泮中諸民呼籲齋中捉致莫奉決杖移刑曹之路一洞諸典僕打殺莫奉云而渠則不能運身何能慫慂衆人而設有指嗾之事衆人亦豈有聽從之理乎卽此一款渠之瞹昧庶可洞燭云看證韓德山招辭以爲渠以本館待令捕卒因官分付押領莫奉出來之際李錫輅及其從兄錫趾等以爲此漢不可生置云云而隨來則似是錫輅錫趾等所爲而至於衆人毆踢時則一齊下手莫辨先犯之誰某云干犯李錫趾招辭以爲渠出往楊州地轉向他邑首尾一朔始爲還家則莫奉被諸典僕之所毆打致斃之說追後聞之而已韓德山招中不可生置云云之說莫曉其意渠與韓德山初無接面又無隨往之事一番頭面則可以辨白云錫輅向德山面質曰吾於何時與汝接語乎德山曰吾因官分付押來莫奉時汝不以此漢不可生置卽時打殺之意呼籲乎及其出來之時汝亦不隨後而來乎纔出香橋則汝先踢吾之後背又踢肩胛仍爲顚仆地上則汝豈不先犯莫奉乎云此獄白晝街路十百爲群一人倡之衆人應之毆打也挺刃也俄頃之間結果人命以至屍身上下殆無完肥旋卽同黨相護衆口牢諱正犯未得獄案未決者自有殺變以來所未有之事也蓋莫奉之於典僕禍根也怨囮也欲殺之心一泮同情而其中最被橫誣者錫輅也最結讎怨者亦錫輅也以常理推之其所以首謀報復不在錫輅則必在錫輅之至親而錫輅則纔脫私拷勢難舊鬪至若錫趾則以同堂之親遭闔門之恥痛無罪之橫罹思後患之永除倡說村鄰打殺讎人雖衆拳交下群踢沓至而若其首犯卽一錫趾也雖看證掩護供招吞吐而畢竟綻露亦五條件也挺身告官必欲雪恨者一也怨其輕治勸他更告者二也足踢石打齋直之酬酢者三也自知其罪自初而逃躱者四也及夫韓德山之面質對證灼然無疑者五也弘俊同閈也宜無讎怨而初三日告官之說旣出於其口捕卒公證也豈有愛憎而衆人中先犯之說果符於質面則謀首者渠也初鬪者渠也由前由後錫趾烏得免此獄之正犯乎更加各別嚴刑期於取服而今則元犯已得獄案已具其餘干連諸人請從輕重勘處敎以爲先依卿等議施行而絕悖矣甚晦矣別出意見期於歸一○平安監司朴宗甲狀啓以爲江西懸殺獄罪人文永喆另加嚴訊期於取服之意嚴飭分付于主同推官其弟彬伊則捉致臣營以平壤庶尹洪樂正孟山縣監金基豊江東縣監申大羽差定參査官眼同嚴刑取招則以爲徐淙業致命後初覆檢時指渠兄爲正犯而渠兄初無足踢之事渠初覆檢所招之說話到今思之未能記憶況兄足踢之說元不出於渠口雖曰愚迷何敢粧撰乎渠兄終未免償命之科則渠惟願代死云人旣至愚騃言又沒頭緖竝與檢驗時渠所納之招而稱以全不記憶請更加嚴刑得情令該曹稟處○刑曹啓言文彬伊則弟起鬧端而兄爲首犯兄陷死地而弟若立證爭死之義難責於渠輩而同生之間全無人理此已萬萬絕惡及夫特敎更推之下始以願代之意草草納招末梢自明之說節節如前獄情之外倫紀所係罪固難赦殺亦無惜而以獄體言之檢狀也道啓也以至本曹覆啓也皆以永喆爲此獄元犯則可謂詞證分明鐵案已成今若以以弟證兄之爲悖倫一倂牢囚連加訊推亦有一獄兩犯之嫌文彬更加嚴刑照法勘處之意請分付道臣敎以正犯之誰某姑無論同氣之推諉極可駭發遣曹郞問于大臣以獄理如何平允風化如何歸正收議以來卿等更具意見稟處又啓言發遣郞廳問議大臣則領議政洪樂性病不獻議左議政蔡濟恭以爲文永喆之踢徐淙業不過常漢乘醉相鬨初非有情故害而詞證旣備獄案已成元犯今不可移易至於文彬伊其兄則以彬伊於其時不在房內爲說以開其弟可生之路而爲彬伊者反以其兄之踢納供檢庭顯有掉脫自已之計傷敗倫彝孰甚於此雖然以道臣會推後狀辭觀之其愚騃沒知覺便一昆蟲況可以姜肱爭死之義責之於渠乎王政所重莫過倫常一獄兩元犯雖非可論以其愚騃之故竝與傷倫之罪而不爲嚴處亦非扶植風敎之意彬伊前旣受刑加施二次之刑以準三次後決放恐無不可云奉朝賀金鍾秀領敦寧金履素俱病不獻議領府事金憙在外判府事李秉模以爲此獄緊證惟在明夫而檢庭例套每患一人倡之十人和之惟恐一言之異同況乎彬伊招旣出之後孰肯捨其弟之招別爲立異乎然則以看證懸錄雖曰明夫終有以弟證成獄之嫌於是乎法反爲輕而獄體至嚴不敢妄有論斷至於彬伊前雖自陷於作證今旣願代於更推酌量勘處以彰朝家許其自新之意似宜云右議政尹蓍東以爲文永喆之爲正犯實因與詞證本自明的檢狀與道啓又成斷案而其弟彬伊之初旣自其手起鬧末又一轉語作證及其更加訊推以此聲罪則於是乎惟願代死之說判若別人口氣胡亂顚錯凶頑愚騃殆不可以人理論臣之愚見亦不外於該曹覆啓之辭云以獄理言之永喆之元犯無容更議以風化言之彬伊之悖倫雖殺無惜請分付道臣獄情之外以傷倫悖俗之罪別出問目嚴加訊推使彬伊知有倫紀之重然後更以本罪照法勘處敎以依僉議施行
정조 20년 · 강
遞承旨李鼎揆李祖承閔昌爀以黃昇源申耆李海愚代之幷前望也
정조 20년 · 목
鼎揆等不爲仕進也
정조 20년 · 강
大司諫沈基泰疏請兵曹判書鄭好仁施譴削之典賜批
정조 20년 · 목
疏略曰明義錄卽昭代一部春秋人心陷溺義理晦塞羸豕蹢躅之漸久爲有識之憂日前差祭銓官彈墨未乾又有頒曆單子之肆然闖呈放恣無憚胡至此極尤可痛者此重臣以扶植義理特蒙奬擢致位隆顯白首殘年忽棄自己之所秉甘心彼邊之立幟恬然自歸於背馳之科此不嚴懲世道之憂有不可勝言請兵曹判書鄭好仁亟施譴削之典以爲明義理嚴隄防焉批以鄭好仁事今當嚴處矣
정조 20년 · 강
召見大臣備堂下直守令及金川郡守洪秉德于誠正閣
정조 20년 · 목
予曰戰船事每欲下敎而未果矣三南之許多戰船列置海上一番新造之後初未嘗使用不問其毀傷只從道帥臣之啓聞循例許施新造改造極其頻數甚是無義予意則無論新造與改造造成之後一番試用於漕轉則一以驗造成之完否一以習水軍之操舟可謂兩得其宜且近來船材漸乏合有變通之道何以則爲好有司堂上亦陳所見也行上護軍鄭民始曰誠如聖敎矣臣意則戰船漕船不必分而二之平時則用之以漕船緩急則用之爲戰艦則非徒船材之不至於難支水軍亦習於能櫓矣予曰戰船漕船之通用雖知甚好而事甚重大故不得輕易爲之矣蓋漕船之別作名目亦是近出之事也湖南漕船之出雖稍舊而嶺南則始出於近來矣故在昔光廟朝每當漕運入來之時則有望遠亭水操之事戰船漕船之互相通用從可知矣予曰日前因東伯狀啓中杆城民戶事思之甲寅以後湖南沿邑田多陳廢戶多流亡今則何如云耶右議政尹蓍東曰因年前荐歉湖南沿邑擧皆凋殘而其中珍島尤甚臣因太僕牧場事詳聞其島民難支之狀而今年旣大登明年又告稔或可以漸次稍勝矣予曰申大復旣酬勞而金在儉何不卽擬於復職乎吏曹判書沈煥之曰金在儉承傳臣未見之故不得擧行矣予曰吏判旣云未得見之其時承傳之分付於吏曹與否承旨査稟掌令張至冕進前避嫌予曰日前臺臣之疏不爲則已旣爲則何其若是之巽軟乎所謂慨惋二字是何說耶如爾臺諫予不欲見之斯速退去臺廳避嫌也蓋明義錄義理卽某年義理也此箇義理如河海山嶽不渴不崩然後國可以爲國人可以爲人矣向來韓用龜事雖以如彼故罪之而實則未嚴於此義理而反有擾攘未定之端故有伊日處分矣成德雨則謂予太薄於外戚故欲勉敦敍之道而然乎今朝鄭好仁疏中涇渭云云果何說也渠雖有乙未樹立而今者擧措與悖疏一切相反可謂求其說而不得也今日登筵諸臺默無一語還爲就座如是則明義錄無地可讀矣徐判府諡號之忠字亦將還收耶予又曰今日諸臺中李勉昇則以乃兄之弟尤豈可若是乎成德雨處分傳敎承書者渠兄也且伊日筵敎渠兄亦皆承聞矣渠亦必聞於渠兄而今日又使之署前行公則旣登筵席何無一言乎萬萬無狀矣其兄勉兢當與德雨輩同爲鞫問而特以跡無干連者故不爲之矣諸臺卽爲退去也焉敢戴帽乎幷皆脫帽出去也仍命守令以次進前予謂藍浦縣監權襈曰藍浦弊邑且其民俗詿誤不馴汝旣經秋曹郞下去後期於釐弊謂結城縣監徐應輔曰結城與藍浦同其弊汝亦著意革弊謂金化縣令閔致謙淸安縣監任希復昌寧縣監李田秀陽智縣監申夔相尼城縣監沈景文等曰爾等亦須盡誠爲治也謂秉德曰新移邑事果皆就緖而民戶移居者幾何秉德曰已爲移居者殆過三分二而幾皆安頓當此冬寒故或有未及移來者而開春後將次次移來矣
정조 20년 · 강
命沁都移轉米蕩減停退相左於會案及書啓者許令釐正庚戌乙卯兩年勘簿坡州高陽交河等邑倅捧現告推考
정조 20년 · 목
右議政尹蓍東啓言江華留守金履翼狀啓以爲癸卯甲辰移轉米停退條中坡州高陽交河三邑則庚戌邦慶時停退條蕩減形止只報畿營不報本營高陽交河兩邑則又於乙卯因畿營知委停退條蕩減之由初報本營旋自畿營辛亥條蕩減以停退還起而該邑不以此追報故本營會案及年終書啓中不得懸註未免相左坡州高陽交河三邑之內午條蕩減高陽交河兩邑之辛亥條停退自今爲始會案及年終書啓中卽爲釐正事請令廟堂稟旨分付庚戌年勘簿坡州牧使高陽郡守交河郡守及乙卯年勘簿高陽交河兩郡守等竝令攸司捧現告勘處爲辭矣蕩減停退之相左於會案及書啓者專由於各該邑不卽報營之致而今旣覺察之後不可仍置依狀請許令釐正坡州等三邑高陽等兩邑守令事屬不察請竝捧現告從重推考從之
정조 20년 · 강
命廣州府守堞軍官馬兵都試待明春合設
정조 20년 · 목
右議政尹蓍東啓言廣州留守徐有隣狀啓以爲臣營屬守堞軍官及馬兵等今秋等都試事當依節目設行歲色垂暮催科未畢從前如此之時退年合設多有已例待明春合設事令廟堂稟旨分付矣守堞軍官及馬兵等都試之退年合施旣多已例則今亦待春合設似無妨請依狀請施行從之
정조 20년 · 강
命慶尙左水營戰船二隻改造材木許斫於右道封山
정조 20년 · 목
右議政尹蓍東啓言慶尙左水使李得駿狀啓以爲虞候戰船開雲浦戰船合二隻限滿摘奸則腐傷動退難以駕海不可不趁今改造而左道封山松木擧皆體小姑無戰船材堪用者右道封山依例許斫事請令廟堂稟處矣左道封山如無可合船材則請得於右道封山自是已例二隻戰船改造材木依狀請許斫之意請分付從之
정조 20년 · 강
命關東諸邑保錢上納時後錢數爻許令竝錄於各其陳省中以除各營門各衙門下屬等科外濫徵之弊
정조 20년 · 목
右議政尹蓍東啓言頃因江原監司狀啓襄陽等五邑兵曹三軍門納保錢代捧後後錢名色何營自何年增加數爻狀聞之意奉承判下行會矣卽見該監司徐有防狀啓則枚擧五邑所報以爲訓鍊都監砲保禁御兩營保兵曹騎兵價布代錢之後軍民所納後錢申馱價路費例爲減除則餘數當屬該營而各項人情一依納布時例仍舊捧上故該色加納之數在各軍門不過爲數三十兩或十兩內外而統計都數則多或至百餘兩少不下數十餘金此非各營門一吏一隸之所加捧書庫隸卒等許多名色皆有定數幷有人情辛癸代錢後自其年依舊捧納其納布時雜費四衙門同然元無先創獨多之可以拈出者自今年爲始後錢數爻一倣司饔院人情幷報之例載錄於各其陳省一體上納若或有此外誅求之弊自臣營更爲登聞事嚴立科條著爲定式原州等九邑砲保今伏承以錢代納之命一依襄陽等邑例元上納一時陳省上送外此諸邑上納情債勿論某衙門不無昔無新創者而厥數不過爲十兩內外移文於各該衙門以爲釐正之地上納時開衙遲滯旬月留連負債等節之爲痼弊不下於別情債論報備局從長矯救計料請令廟堂稟旨分付矣京師所捧該道情債雖無先創獨多之可論而若其過濫爲弊者則不可不趁卽釐正無論襄陽等五邑原州等九邑所謂後錢數爻依司饔院例上納時許令竝報嚴立科條著爲定式事請分付該道至於開衙時遲滯留連之弊當自本司甘飭各司不必煩陳於狀聞之中此則請置之從之
정조 20년 · 강
重推吏曹判書沈煥之仍命滿瓜陵令二窠出代
정조 20년 · 목
右議政尹蓍東啓言今番都政光陵令李憲圭溫陵令李儀享皆滿瓜當遞而無端不爲出代若其人可惜則從後甄復可也一政之中過限當遞者或出代或不出代事近斑駁亦屬不審請吏曹判書沈煥之推考兩陵令幷令改差從之又啓言今番都政兩銓皆有做錯兼引儀留窠不陞而假引儀徑先差代文參下別檢訓導郵官幷未及陞六而徑先差代皆屬不察請吏曹判書沈煥之從重推考從之
정조 20년 · 강
命兵曹判書鄭好仁推考北虞候李運春改差
정조 20년 · 목
右議政尹蓍東啓言營將則解由勿拘而虞候則拘礙者自是銓格北虞候李運春前任海南縣監解由未出而首擬蒙點事屬不察請兵曹判書鄭好仁推考李運春改差從之
정조 20년 · 강
命軍資主簿金成九公穀逋欠摘發後不爲準捧之戶判推考仍飭各軍門餉色不謹典守則大將從事官幷施當律事量定條件以啓
정조 20년 · 목
右議政尹蓍東啓言頃因戶曹草記軍資主簿金成九公穀逋欠之罪令該府照法嚴勘事批旨內不能摘發之其前其後判堂豈可無罪乎倉官有逋幷與該堂論罪之意定式事言于廟堂事命下矣近來紀綱解弛此等之事至登臺章該堂若嚴加察飭初豈有郞官所犯摘發之後又豈有至今未準捧之理乎請此後則各倉穀物若有不謹典守以致耗縮者該堂郞一體重勘事自本司定式分付金成九事後不爲準徵之前後戶判請捧現告一幷罷職從之敎以當該戶判則摘發以後人宜有區別爲先推考因此而又有一欲定式者大抵有國之有度支爲其掌一國之財賦也我國近來分門歧多有不可使聞於隣國戶曹一衙門只當專總而已自惠廳均廳別立衙門已是無義何況軍門之別有餉色使各其將臣兼行戶判之事而出入不問豈有如許法式乎且況軍門所納無非經用中移劃者乎軍門不罷餉色而使錢穀甲兵各有主管則民弊將無可祛之日此非猝乍間處分者先從典守之法若有不謹一依京外衙門例大將從事官施以當律有何不可卿於筵退後量定條件以啓目後錄磨鍊以啓待啓下藏之各該營及本司禁府刑曹
정조 20년 · 강
命禁御兩營一番騎士有薦者移送禁旅守部兩廳初入仕不由禁旅者毋得擬差著爲式
정조 20년 · 목
右議政尹蓍東啓言禁軍節目更爲修正以入事成命已下而禁衛大將李敬懋曾以末副薦出身之爲兩營騎士者幷屬禁旅以爲入仕之路事陳達蒙許云禁將方入侍下詢後節目中添入似好矣予命敬懋進奏敬懋曰禁御兩營一番騎士之有薦者幷渠料布及久勤移送禁旅廳分屬一內外各番以準每番各二十之數次次陞實定額百數而兩營一番騎士則各隨移送騎士中陞實之窠亦準原額五十之數守部兩廳初入仕不由禁軍者無得擬差事定式則內三廳初仕階梯可無異歧之弊而目下移屬騎士外每都目守部兩廳薦取才一依一內例施行恐合事宜矣從之
정조 20년 · 강
命許鎜爲名人移囚廣州府獄究竟定罪
정조 20년 · 목
右議政尹蓍東啓言聞捕將李敬懋言夏間彼中僞批査實之事終歸於許鎜爲名人云此不可尋常處之請姑令移囚於廣州府獄以爲究竟定罪之地從之
정조 20년 · 강
以明年永禧殿酌獻禮當次命歲首展謁勿爲磨鍊
정조 20년 · 목
禮曹判書閔鍾顯啓言太廟歲首展謁時一體展謁於永禧殿而酌獻禮當次之年則歲首展謁只行於太廟事曾爲定式矣明年卽酌獻禮年次故太廟展謁時永禧殿展謁之禮不爲磨鍊矣從之
정조 20년 · 강
命冬至正使金思穆戶曹例給兩西路需依例施行
정조 20년 · 목
戶曹判書李時秀啓言冬至正使金思穆旣已奉命出疆本曹例給兩西路需似當依例施行從之
정조 20년 · 강
命星州忠烈祠田畓免稅置之道臣李泰永推考仍飭諸道書院免稅田畓虛實相混者自明年詳査出稅
정조 20년 · 목
戶曹判書李時秀啓言向因嶺伯狀啓星州忠烈祠田畓免稅以無自備文跡自本曹覆啓置之矣卽見該道所修上收租案則忠烈祠田畓直以免稅懸錄以自備的實移牒本曹田結事體甚重覆啓判下後直以免稅磨勘事極未安請道臣推考忠烈祠田畓免稅依前置之且各道各邑書院田畓未必皆有土而一例免稅虛實相混請分付八道道臣前後書院免稅田畓果皆自備與否各別詳査其或初無自備及未準結數處明年田結釐正時一幷出稅之意嚴飭從之
정조 20년 · 강
命島配罪人李周奭拿刑限已身島配
정조 20년 · 목
因諫院前啓李周奭事批以尙今相持究竟無路一伸公議亦何不可姑爲依啓
정조 20년 · 목
承旨李益運啓言筵席事體何等嚴重而修撰沈奎魯奏對之際未免屑越請推考從之
정조 20년 · 강
命親鞫爲之處所肅章門爲之兵曹判書鄭好仁奪符拿來成德雨亦令拿來
정조 20년 · 강
應敎李景溟等請臺臣鄭景祚閔師宣趙章漢李勉昇設鞫得情命爲先拿鞫